บลจ.กสิกรออกทริกเกอร์ฟันด์ซื้อหุ้นไทย
บลจ.กสิกรไทยมั่นใจหุ้นไทยโตต่อเนื่อง ออกกองทุนทริกเกอร์ฟันด์ ตั้งเป้า 5% ใน 1 ปี ขายครั้งเดียว 20-22 เม.ย.นี้
17 เม.ย. 2558

บลจ.กสิกรไทยมั่นใจหุ้นไทยโตต่อเนื่อง ออกกองทุนทริกเกอร์ฟันด์ ตั้งเป้า 5% ใน 1 ปี ขายครั้งเดียว 20-22 เม.ย.นี้  
น.ส.ธิดาศิริ ศรีสมิต ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยได้ออกกองทุนเปิดเค ไทย เฟล็กซิเบิ้ล ทริกเกอร์ 4 (KTFT4) เสนอขายครั้งเดียวระหว่างวันที่ 20-22 เม.ย.2558  เน้นลงทุนในหุ้นไทย ตั้งเป้าหมายผลตอบแทน 5% ภายในเวลา 1 ปี กำหนดเงินลงทุนขั้นต่ำเพียง 5,000 บาท
อย่างไรก็ตามกองทุนจะทยอยคืนผลตอบแทนให้แก่ผู้ลงทุนโดยรับซื้อคืนหน่วยลงทุนอัตโนมัติ 2 ครั้ง โดยครั้งแรกเมื่อมูลค่าหน่วยอยู่ที่ 10.20 บาท หรือผลตอบแทน 2% และอีกครั้งเมื่อมูลค่าหน่วยลงทุนมากกว่าหรือเท่ากับ 10.70 บาท คิดเป็นผลตอบแทน 3%
"หลังหยุดสงกรานต์กลับมาซื้อขายวันแรก 16 เม.ย.ดัชนีหุ้นไทยปรับตัวขึ้นค่อนข้างแรง จากราคาน้ำมันโลกที่รีบาวน์ และปรับตัวสูงขึ้นในช่วงที่ตลาดไทยหยุดทำการกว่า 10% และทำระดับสูงสุดของปีนี้ที่ 56 เหรียญสหรัฐต่อบาร์เรล และบลจ.กสิกรไทย คาดว่าราคาน้ำมันโลกน่าจะแกว่งตัวอยู่ในกรอบ 40-60 เหรียญสหรัฐต่อบาร์เรลภายในปีนี้"น.ส.ธิดาศิริ กล่าว
นอกจากนี้บลจ.กสิกรไทยยังมีมุมมองเชิงบวกต่อการปรับตัวขึ้นของตลาดหุ้นไทยอย่างต่อเนื่อง โดยยังคงเป้าหมายดัชนีหุ้นไทยปลายปี 2558 ที่ระดับ 1,700 จุด พี/อี 16.5 เท่า และมองแนวโน้มอัตราการเติบโตของกำไรปกติของบริษัทจดทะเบียนที่ 12% จากปัจจัยบวกหลายด้านทั้งการเร่งกระตุ้นการใช้จ่ายงบประมาณในประเทศ รวมถึงอานิสงส์จากสภาพคล่องในตลาดโลกที่อยู่ในระดับสูงจากมาตรการคิวอีของยุโรปและญี่ปุ่น รวมถึงโอกาสที่ธนาคารกลางสหรัฐจะปรับขึ้นอัตราดอกเบี้ยช้ากว่าที่ตลาดคาดการณ์ไว้ในช่วงเดือนมิ.ย.-ก.ย.ปีนี้ ก็จะส่งผลบวกต่อตลาดหุ้นเพิ่ม